**גדליהו (דליק) ווליניץ** (נולד ב-10 באוגוסט 1951) הוא שחקן, במאי תיאטרון ומנחה טלוויזיה ורדיו ישראלי.

דליק ווליניץ מנחה את התוכנית "מדליק", ששודרה בימיה הראשונים של ערוץ 2

ביוגרפיה
--------

גדליהו ווליניץ נולד ברחובות. עם גיוסו לצה"ל התנדב לחטיבת הצנחנים ולחם במלחמת ההתשה. כצנחן במילואים, בחטיבה 226, השתתף במלחמת יום הכיפורים ובמלחמת לבנון הראשונה.
עם שחרורו משירות צבאי למד תיאטרון באוניברסיטת תל אביב. בשנת 1979 השתתף בקבוצת פרויקט התיאטרון החברתי של נולה צ'לטון בקריית שמונה במסגרת תיאטרון חיפה. החל מתחילת שנות ה-80, החל לפתח קריירה כשחקן תיאטרון ובמקביל כמנחה תוכניות טלוויזיה, בעיקר לילדים ולנוער.

בטלוויזיה השתתף באחד הפרקים בסדרת הנוער "גם אנו שופטים", והנחה בעונה הראשונה של התוכנית "זהו זה!". הנחה את תוכנית הנוער "שמיניות באוויר" ששודרה בערוץ הראשון במשך מספר שנים במהלך שנות ה-80, ובה אירח בני נוער במגוון תחומים, כשהוא מדבר עמם "בגובה העיניים" ולידו רבץ כל הזמן כלבו טוליפ (ומאז הם זכורים כצמד "דליק וטוליפ").

במהלך שנות ה-90 הנחה תוכניות טלוויזיה נוספות לילדים ונוער, כמו "חיות וחיוכים" בערוץ הראשון והוחלף בידי אבי דור, שבה נולדה דמותו של "שוש", אשר הפך לחטיף בוטנים המתחרה ב"במבה", וכן "בוקר של כיף", "חמש חמש" ו"מדליק" בערוץ 2. בתוכנית "גדולים מהחיים", שהנחה בשנים אלו בערוץ הילדים, אירח ילדים שהתמודדו עם קשיים שונים ובהמשך בתוכנית "סיפורי אולי ויולי" ששודרה גם בערוץ הילדים. ווליניץ שיחק את אלון בעונה הרביעית של "ראש גדול", והופיע בכל ארבע קלטות הילדים בסדרת "דיג דיג דוג", והופיע בקלטות הילדים הנוספות: "חלונות בהקיץ", "כחולבן", "דליק וסתם מגלים את העולם" ו"סיפורי לוין קיפניס".

ווליניץ ומוני מושונוב בשנים הראשונות של זהו זה! שנים 1978–1980
ווליניץ השתתף בהצגות בתיאטרון חיפה בנושאים חברתיים, כגון "השתיקה", "סורגים" ו"נעים" ובהצגות נוספות, כגון "תיירות פנים", "מחכים לגודו" ו"גרון עמוק". כמו כן כיכב ב-1989 בהפקה הפרטית של "אפרים חוזר לצבא", מחזהו הפוליטי של יצחק לאור. הוא גם השתתף בהצגות בתיאטרון בית ליסין ובהן "קשר אייר", "טנזי", "נטושים", "שחק אותה סם", "ערפל" ו"כולם היו בניי". שיחק גם בסרטי קולנוע כמו "חמש חמש" ו"מסע אלונקות", ובדרמת הטלוויזיה "חרבת חזעה", בשנים 2004–2007. ווליניץ גילם את אודי שניר (מנהל ערוץ 2) בסדרות "השיר שלנו" ו"דני הוליווד", שבה גילם גם את נחמיה שניר. בשנים 2010 ו-2012 הופיע בסדרה "חטופים", ובה גילם את הפסיכולוג ד"ר שמואל אוסטרובסקי.

בגלי צה"ל הנחה במשך שנים את התוכניות "יש עם מי לדבר", "יוצאים לאור" ותוכנית ראיונות עם לוחמים בצה"ל - "ביטחון אישי". ווליניץ כתב גם מחזות וספרי ילדים. הוא מנחה את התוכנית "המועדון" בטלוויזיה החינוכית לצדה של חני נחמיאס, תוכנית לבני החמישים פלוס העוסקת בנושאיך כמו קריירה, משפחה, תרבות, בריאות ופנאי.

ווליניץ מזוהה עם נושא איכות הסביבה ופועל בהתנדבות לקידום המודעות הסביבתית דרך אמצעי התקשורת מזה כשני עשורים: מרצה בהתנדבות לאורך השנים בעשרות בתי ספר וכן בפני מטפלים, חקלאים ועוד. בין שנת 2006 לשנת 2012 ייחד מדי יום זמן לנושאי סביבה בתוכנית הבוקר "יוצאים לאור" בגלי צה"ל. בתוכניות "באלי, דליק ושלוק", "דפנה ודודידו" (כקריין ויוצר הסדרה) ו"דיג דיג דוג - שלוש, ארבע לעבודה!" בערוץ הופ וברדיו "קול הילדים" ייחד זמן לנושאי סביבה.
בנוסף לאלה, הגיש פינה קבועה על איכות סביבה וצרכנות אורגנית ברשת, והיום מופיע מפעם לפעם בתוכנית הבוקר בערוץ 10.

ב-2010 החל להגיש לצד מיכל דליות את התוכנית "איך להיות הורים טובים יותר".

בשנת 2011 ביים הצגת תיאטרון בנושא גלגול נשמות בבית הספר לאמנויות הבמה סמינר הקיבוצים תל אביב, שאותו מנהל ידידו איציק ויינגרטן. בעבר ביים ויינגרטן מחזה מאת דליק, בשם "מחלקה שלוש כיתה אחת". בשנת 2013 ביים הצגה נוספת באותה מסגרת.

מאז שנת 2013 מגיש ווליניץ תוכנית בוקר יומית ברדיו תל אביב, רדיו דרום, רדיו חיפה וברדיו גלי ישראל.

החל מאוגוסט 2018 שיחק ווליניץ במחזמר "אנני" בדמותו של הנשיא רוזוולט בהפקתו של מאור מימון ובבימויו של צדי צרפתי. ווליניץ משחק גם כחבר במקהלה בסדרה "המנצח".

בשנת 2019 שב ווליניץ לשחק את אודי שניר בסדרה "גיבור אמיתי" ב-yes.

חיים אישיים
-----------

ווליניץ היה נשוי לעיתונאית רונית ויס ברקוביץ, אך הם התגרשו זמן קצר לאחר נישואיהם. בהמשך נישא בשנית ליעל ולזוג בן ובת. מתגורר בהוד השרון.

פילמוגרפיה נבחרת
----------------

* מסע אלונקות (1977)
* חרבת חזעה (1978)
* חמש חמש (1980)
* אות קין (1982)
* 83 (1983)
* עדות מאונס (1984)
* מכת שמש (1984)
* סוף שבוע מטורף (1986)
* גולם במעגל (1993)
* מילואים (2005–2007)

קישורים חיצוניים
----------------

ויקישיתוף מדיה וקבצים בנושא **דליק ווליניץ** בוויקישיתוף
* דליק ווליניץ, ברשת החברתית פייסבוק
* דליק ווליניץ, במיזם "אישים" לתיעוד היצירה הישראלית
* דליק ווליניץ, במסד הנתונים הקולנועיים IMDb (באנגלית)
* דליק ווליניץ, באתר "אידיבי", מאגר הידע העברי לקולנוע ישראלי ועולמי
* דליק ווליניץ, באתר ספר הקולנוע הישראלי
* דליק ווליניץ, דף שער בספרייה הלאומית
* דליק ווליניץ, בארכיון הבימה
* "המועדון" - פרקים מלאים, באתר הטלוויזיה החינוכית הישראלית
* זהו זה! - פרקים מכל הזמנים, באתר הטלוויזיה החינוכית הישראלית
* ערן בר-און, "בגיל 37 מתתי ושבתי לחיים", באתר ynet, 4 במרץ 2011
* תומר קרן, אין עם מי לדבר: דליק ווליניץ עצבני על ירון דקל, באתר nrg‏, 3 במאי 2012
* צופיה הירשפלד, בין בודהיזם לסיפורי חסידים: ריאיון עם דליק ווליניץ, באתר nrg‏, 27 בדצמבר 2013
* יעקב בר-און, ‏דליק ווליניץ מביא את המהפכה הטבעונית מהצלחת לבמה, באתר מעריב אונליין, 29 בדצמבר 2014
* רן בוקר, דליק ווליניץ: "ההקרחה היא תהליך נפלא", באתר ynet, 25 באוקטובר 2018
* קיץ ברבנר, ‏דליק ווליניץ על התקף הלב שגרם לו לשנות את חייו, אינסטגרם ופוליטיקה, באתר מעריב אונליין, 17 במאי 2019

הערות שוליים
------------

1. ↑  לפי דבריו בתוכנית "יוצאים לאור", גלי צה"ל, 28 ביולי 2008.
2. ↑  אביחי בקר, שלום לידיד, הארץ, ‏5 בספטמבר 1997, כפי שהועלה באתר פרש.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298542205171
* ISNI: 0000 0004 1853 2953
* LCCN: n2013052693
* VIAF: 305195521
* WorldCat: lccn-n2013052693

 |